《杭都旅舍腊日感事》
宋代·孙应时

三年腊日常为客，愁绝梅花独自看。
万里尘沙走西蜀，九衢风雪卧长安。
生来可是儒冠误，老去偏知世路难。
安得长间伴溪叟，醉歌时掣钓鱼竿。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。